b'\n_START_ARTICLE_\nFri rettshjelp\n_START_PARAGRAPH_\nFri rettshjelp er et rettshjelpstilbud som er opprettet av det offentlige for \xc3\xa5 hjelpe personer med \xc3\xa5 kunne f\xc3\xa5 n\xc3\xb8dvendig juridisk bistand uavhengig av vedkommendes \xc3\xb8konomi\n_START_SECTION_\nNorge\n_START_PARAGRAPH_\nI Norge er fri rettshjelp et rettshjelpstilbud som er opprettet av det offentlige for \xc3\xa5 hjelpe personer med \xc3\xa5 kunne f\xc3\xa5 n\xc3\xb8dvendig juridisk bistand uavhengig av vedkommendes \xc3\xb8konomi. Dette gjelder i visse typer saker som er ansett spesielt viktige for folks velferd. Tilbudet g\xc3\xa5r ut p\xc3\xa5 at staten, helt eller delvis, dekker utgifter og omkostninger som p\xc3\xa5l\xc3\xb8per i forbindelse med advokatbistand, i og utenfor rettergang. Fri rettshjelp er s\xc3\xa5ledes, kort fortalt, i hovedsak advokatbistand som er subsidiert av staten, med form\xc3\xa5l \xc3\xa5 hindre rettstap som f\xc3\xb8lge av d\xc3\xa5rlig \xc3\xb8konomi._NEWLINE_Fri rettshjelp gis som fritt rettsr\xc3\xa5d, fri sakf\xc3\xb8rsel eller fritak for rettsgebyr etter rettshjelploven, utenom i saker om id\xc3\xb8mming og fullbyrding av straff.\n_START_SECTION_\nFritt rettsr\xc3\xa5d\n_START_PARAGRAPH_\nFritt rettsr\xc3\xa5d er fri rettshjelp utenfor rettergang._NEWLINE_Foruten advokatr\xc3\xa5d om rettslige sp\xc3\xb8rsm\xc3\xa5l, omfatter fritt rettsr\xc3\xa5d ogs\xc3\xa5 ren informasjon om rettsregler og mer omfattende saksbehandling ved advokat \xe2\x80\x93 s\xc3\xa5 som utarbeidelse av s\xc3\xb8knad, klage og korrespondanse med motpart m.v._NEWLINE_Som saker utenfor rettergang anses ogs\xc3\xa5 forliksr\xc3\xa5dsbehandling.\n_START_SECTION_\nFri sakf\xc3\xb8rsel\n_START_PARAGRAPH_\nFri sakf\xc3\xb8rsel er fri rettshjelp (advokatbistand) i saker som g\xc3\xa5r for domstolene (unntatt forliksr\xc3\xa5det), samt visse forvaltningsorgan._NEWLINE_Foruten hel eller delvis dekning av sal\xc3\xa6r til prosessfullmektig (advokat), inneb\xc3\xa6rer fri sakf\xc3\xb8rsel ogs\xc3\xa5 fritak for behandlingsgebyr og saksutgifter som ikke dekkes av dette, s\xc3\xa5kalte sideutgifter._NEWLINE_Bevilling til fri sakf\xc3\xb8rsel omfatter ikke bistand til \xc3\xa5 f\xc3\xa5 gjennomf\xc3\xb8rt domsavgj\xc3\xb8relse, s\xc3\xa5ledes at aktuell tvangsfullbyrdelse eventuelt m\xc3\xa5 s\xc3\xb8kes dekket som fritt rettsr\xc3\xa5d.\n_START_SECTION_\nFritak for rettsgebyr\n_START_PARAGRAPH_\nFritak for rettsgebyr inneb\xc3\xa6rer at man slipper \xc3\xa5 betale for \xc3\xa5 f\xc3\xa5 behandlet saken i rettsapparatet, og omfatter foruten fritak for behandlingsgebyr ogs\xc3\xa5 fritak for \xc3\xa5 betale utgifter til saksutdrag, meddommere, skj\xc3\xb8nnsmenn, sakkyndige, vitner, oversettelser, s\xc3\xa6rlige unders\xc3\xb8kelser og andre sideutgifter.'